Niy zy mnóm takie...
...tere-fere!
Pamjyntocie Kacpra Niywypała? Podobały sie Wóm knigi ło tym giździe? Ich styl, humor, tympo i cołko ta absurdalnoś, choby żywcym wziynto z Mónty Pythóna?
Jak ja, to móm do Wos dobro wiadómoś. ZNAK wydoł niydowno kniga Jima Smitha "Niy zy mnóm takie tere-fere", kiero naprowdy bardzo przipómino to, co szło poczytać (a i połoglóndać) w kolejnych tómikach z przigodami Niywypała.
Tukej główny bohatyr nazywo sie Bartek Frajer i robi wszysko, coby go żodyn ło frajerstwo niy posóńdził. Niystety. Niy bardzo mu to idzie i nawet jego ykranowy idol (superbohatyrski Kósmiczny Szczur), niy jes w stanie mu za bardzo pómóc. Bajtel, jak już, to mści sie na swoich (nojczyńścij urojónych) wrogach przede wszyskim w wyłobraźni, ale w ryalu, mało co z tego wyniko i dalij mo przekichane.
No to wymyślo kólejne i kólejne gyniale plany, a kożdy z nich i tak biere w łeb...
Autor fajniście łopisuje i ilustruje codziynny żywot Frajera. Szkoła, chałpa, rojbrowanie na placu... - myśla, że niy jedyn bajtel sie łodnojdzie w tym świecie, w kierym na przikłod, razym z dziadkiym-niywidziadkiym, łazi sie na zakupy do marketu ło nazwie Fresko :)
Takigo pofyrtanego humoru (upaniyrowane brwi!) jes tukej łod gróma, beztóż, jak wtoś mo rod absurd i kurioza, to na bank mu sie ta kniga spodobo. A jyj forma tyż jes ciekawo.
Bo to trocha taki pół-kómiks. Na kożdyj stórnie rysunek. Tekstu niy za wiela. Ale za to śmjyszne to wszysko niymożebnie. I nawet jo, stary kóń, co niydugo sztyrdziśc lot skóńczy, roz za razym lachoł żech sie z tego na cołki głos :)
Miołek do Wos jedyn ygzymplorz tyj knigi. Pytanie bóła takie: jak sie nazywo autor przigód Kacpra Niywypała? Podejcie imie i nazwisko pisorza.
Tyn chop to Stephan Pastis, a nagroda dostowo:
Agniyszka Buczek z Tychów
Gratuluja, jeszcze dzisioj kniga (+ niyspodzianka) zaniesa do wysyłki.
szl_Latn ibo_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn